Kínverskur ríkisfjölmiðill hefur um helgina birt tvö myndbönd af kínversku tenniskonunni Peng Shuai, þar sem hún sést brosandi og hress. Ekkert lát er þó á þrýstingi, víða að úr heiminum, á kínversk stjórnvöld vegna málsins, því ekkert spurðist til hennar eftir að hún greindi frá því að fyrrverandi varaforseti Kína hafi brotið á henni kynferðislega.
Ritstjóri Global Times birti í dag myndband þar sem sjá má Peng á opnunarhátíð á tennismóti fyrir unglinga. Þá má einnig sjá hana veita krökkum eiginhandaráritanir. Í gær voru birt myndbönd af henni á veitingastað með þjálfara sínum og vinum. Erlendir fjölmiðlar greina frá því að svo virðist sem samræður þeirra séu sviðsettar og að þau ræði sérstaklega að það sé 20. nóvember.
Frásögn Peng er sú fyrsta opinbera um slíkt brot sem framið er af háttsettum karlmanni í Kínverska kommúnistaflokknum. Hún greindi frá kynferðisbrotum Zhang Gaoli, Djang-álÍ fyrrum varaforseta, á kínverska samfélagsmiðlunum Weibo. Færslan var fjarlægð og eftir það hvorki heyrðist né sást til hennar í nokkra daga.
Erlend ríki, Sameinuðu þjóðirnar og Alþjóða kvennatennissambandið eru meðal þeirra sem hafa krafist svara um afdrif Peng. Steve Simon, formaður sambandsins, segir að honum hafi verið létt að sjá myndböndin en að enn sé óljóst hvort hún sé frjáls ferða sinna. Myndböndin varpi ekki ljósi á það. Kínversk stjórnvöld hafa ekki tjáð sig um málið og lokað er fyrir allar umræður um frásögn Peng af brotunum á netinu í Kína.